**Jægerspris slott** er et slott som ligger i Jægerspris på Sjælland i Danmark. Det ble bygget på 1300-1400-tallet og har blitt bygget om og endret gjennom mange hundre år. Den eldste delen er den tre etasjer høye nordfløyen. Sydfløyen er fra 1590–1600 og østfløyen 1730–1731. 

Frem til 1677 het slottet **Abrahamstrup**. Man vet ikke hvem Abraham var, men det antas at navnet kan være en avledning av Abel; Valdemar Seiers sønn. Årsaken er at området tilhørte Valdemar Seiers krongods på 1200-tallet.

I 1673 kom slottet over i private hender til jegermester Vincents von Hahn. Det var under hans eierskap at slottet fikk sitt nåværende navn, *Jægerspris slott*.

Allerede i 1679 gikk slottet igjen over til kongehuset og det ble innredet som sommerbolig for Frederik IV. Fra dette tidspunktet gikk slottet i arv innen kongefamilien og hadde flere forskjellige eiere, deriblant prins Carl. Frederik VII var den siste kongelige eier og i forbindelse med eneveldets fall i 1848 gikk slottet over til staten. I 1854 fikk han anledning til å kjøpe slottet tilbake og det kom da i hans private eie. Kongen hadde behov for et tilfluktssted fra forargelsen over hans borgerlige ekteskap med Grevinne Danner (Louise Rasmussen). 

Etter kongens død i 1863 arvet grevinne Danner slottet og hadde det som fast bopel. I 1867 opprettet hun et barnehjem i den tidligere kavalerfløyen. Kort tid før sin død stiftet hun *Kong Frederik VII's Stiftelse* av 30. oktober 1873. Stiftelsen innebar at Jægerspris slott skulle innredes til barnehjem for fattige og ulykkelig stilte piker etter grevinnens død. Slottet inneholder i dag også et museum med kong Frederik og Danners værelser og møbler, samt en arkeologisk utstilling med funn fra nærområdet. 

Jægerspris slott gods er på 3 010 hektar med gårdene Christiansminde, Egelundsgården og Louiseholm. Tilknyttet slottet er også Mindelunden med 54 kulturhistoriske monumenter over store danske og norske menn, en jettestue samt det romantiske monumentet Julianehøj.

Slottet ble fredet i 1918.

Bilder
------

* Den nordlige fløyen - det opprinnelige AbrahamstrupDen nordlige fløyen - det opprinnelige Abrahamstrup
* Jægerspris slott sett fra øst, ca. 1870Jægerspris slott sett fra øst, ca. 1870
* Slottet mer enn 125 år senereSlottet mer enn 125 år senere
* Tronstol med Christian IVs monogramTronstol med Christian IVs monogram
* Monogrammer over hovedinngangenMonogrammer over hovedinngangen
* Minnesten over Henrich Carl SchimmelmannMinnesten over Henrich Carl Schimmelmann
* Grevinne Danners grav - slottet bak til venstreGrevinne Danners grav - slottet bak til venstre

Referanser
----------

1. ↑  «Sag: Jægerspris Slot» **(dansk)**. Fredede & bevaringsværdige bygninger / Slots- og Kulturstyrelsen. Besøkt 23. juli 2018.

Litteratur
----------

* Caspar Frederik Wegener: *Historiske Efterretninger om Abrahamstrup Gaard i ældre og nyere Tid*, 1855. Finnes digitalt på Internet Archive

Eksterne lenker
---------------

* (en) Jægerspris Slot – kategori av bilder, video eller lyd på Commons Rediger på Wikidata
* (da) kongfrederik.dk

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi
 |

Portal: Danmark